**Dôvodová správa**

**I. Všeobecná časť**

Návrh opatrenia Ministerstva financií Slovenskej republiky č. MF/008447/2025-74, ktorým sa mení a dopĺňa opatrenie Ministerstva financií Slovenskej republiky zo 14. júna 2023 č. MF/006455/2023-74 o správe s informáciami o dani z príjmov je vypracovaný v súlade   
s § 23a ods. 11 zákona č. 431/2002 Z. z. o účtovníctve v znení neskorších predpisov (ďalej len „zákon o účtovníctve“), ktorý splnomocňuje Ministerstvo financií Slovenskej republiky k vydaniu tohto opatrenia.

V predkladanom návrhu opatrenia sú zapracované úpravy potrebné na zosúladenie ustanovenia týkajúceho sa elektronického formátu správy s informáciami o dani z príjmov   
s navrhovanými úpravami v zákone o účtovníctve v tejto oblasti, ktoré sú súčasťou čl. V vládneho návrhu zákona, ktorým sa dopĺňa zákon č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov a ktorým sa menia a dopĺňajú niektoré zákony (ČPT 731) tak, aby sa vzťahovalo len na tie účtovné jednotky, ktorým vznikla povinnosť uložiť správu s informáciami o dani z príjmov do registra účtovných závierok podľa § 21b alebo § 21c zákona o účtovníctve.

Predkladaný návrh opatrenia nevyžaduje a nezakladá žiadne nároky na rozpočet verejnej správy, rozpočet obcí a VÚC, nemá vplyv na podnikateľské prostredie, nemá sociálne vplyvy, vplyvy na životné prostredie, vplyvy na manželstvo, rodičovstvo a rodinu, na informatizáciu spoločnosti ani vplyvy na služby verejnej správy pre občana.

Predkladaný návrh opatrenia je v súlade s Ústavou Slovenskej republiky, ústavnými zákonmi, s nálezmi Ústavného súdu Slovenskej republiky, inými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Návrh opatrenia nie je predmetom vnútrokomunitárneho pripomienkového konania.

**II. Osobitná časť**

**K čl. I**

**K bodu 1 [§ 1]**

V súlade so splnomocňovacím ustanovením § 23a ods. 11 zákona o účtovníctve a vykonávacím nariadením Komisie (EÚ) 2024/2952 z 29. novembra 2024, ktorým sa stanovuje spoločný vzor a elektronické formáty na podávanie správ na účely uplatňovania smernice Európskeho parlamentu a Rady 2013/34/EÚ, pokiaľ ide o informácie, ktoré sa majú predkladať v správach s informáciami o dani z príjmov (Ú. v. EÚ L, 2024/2952, 2.12.2024) sa len na účely uplatnenia požiadavky na elektronický formát podľa § 7 opatrenia, v ktorom sa správa s informáciami o dani z príjmov (ďalej len „správa“) ukladá do registra účtovných závierok, upravuje rozsah účtovných jednotiek len na tie účtovné jednotky, ktorým vznikla povinnosť uložiť správu do registra účtovných závierok podľa § 21b alebo § 21c zákona o účtovníctve.

**K bodu 2 [nový § 8a]**

V nadväznosti na prechodné ustanovenie citovaného vykonávacieho nariadenia Komisie, podľa ktorého sa požiadavky na vzor a elektronický formát uplatňujú na správy vyhotovené   
za účtovné obdobia začínajúce 1. januára 2025 a neskôr, sa precizuje účtovné obdobie, za ktoré sa poslednýkrát ukladá správa v elektronickom formáte podľa § 7 opatrenia pre účtovné jednotky, ktorým vznikla povinnosť uloženia správy podľa § 21a zákona o účtovníctve, pričom táto správa sa do registra účtovných závierok ukladá po 9. júli 2025.

**K čl. II**

Účinnosť návrhu opatrenia sa v súlade s navrhovanou účinnosťou novely zákona o účtovníctve navrhuje 10. júla 2025.